በታንዛኒያ በእስር ላይ የቆዩ 1,400 ወጣቶች ወደ አገር ቤት ሊመለሱ ነው
የትምህርትና የሥራ ዕድል እንደሚያገኙ በደላሎች ተስፋ ተሞልተውና ተታለው እስከ 180 ሺሕ ብር በመክፈል ድንበር የተሻገሩ 1,400 ወጣቶች፣ ከዓመታት እስርና መንገላታት በኋላ ከታንዛኒያ ወደ ኢትዮጵያ እንደሚመለሱ ተገለጸ፡፡ የዓለም ስደተኞች ድርጅት (አይኦኤም) ለሪፖርተር በላከው መግለጫ መሠረት፣ በታንዛንያ ለዓመታት በእስር ሲማቅቁና ውጣ ውረድ ሲያዩ የቆዩ ወጣቶች ወደ ኢትዮጵያ እንዲመለሱ እየተደረገ ነው፡፡ በአንድ ወር ውስጥ 463 ወጣቶች ወደ ኢትዮጵያ መመለሳቸውን፣ በታንዛኒያና በኢትዮጵያ መንግሥታት ስምምነት መሠረት ከእስር ተለቀው በዓለም ስደተኞች ድርጅት ትብብርና ድጋፍ አማካይነት ለአገራቸው እንደሚበቁ የሚጠበቁት ቀሪዎቹ ወጣቶች፣ በመጪዎቹ ጥቂት ሳምንታት ውስጥ ተጠቃለው እንደሚመጡ ድርጅቱ አስታውቋል፡፡ በእስር ከቆዩት መካከል ታምራትና ደበበ የተባሉ ወጣቶችን ያነጋገረው አይኦኤም፣ ወጣቶቹ በትምህርታቸው ገፍተው የልጅነት ህልማቸውን ማሳካት ባለመቻላቸው የውጭ ሥራ ዕድል ለማግኘት ከፍተኛ ገንዘብ በመክፈል ወደ ደቡብ አፍሪካ ለማቅናት ሞክረዋል፡፡ ይሁን እንጂ በሕገወጥ ደላሎች ተታለው መጨረሻቸው በታንዛኒያ እስር ቤቶች ዓመታትን ማሳለፍ ሆኗል፡፡ ታምራት የ26 ዓመት ወጣት ሲሆን፣ በልጅነቱ ሐኪም ወይም መሐንዲስ የመሆን ህልም ነበረው፡፡ ይሁንና ኮሌጅ መግባት ባለመቻሉ ወደ ውጭ ሄዶ ለመሥራትና ለመማር ይወስናል፡፡ እስከ ኬንያ በአውቶቡስ፣ ከዚያም በአውሮፕላን ወደ ደቡብ አፍሪካ እንደሚወስዱት ሕገወጥ አጓጓዥ ደላሎች ተስፋ ይሰጡታል፡፡ በዚህ ተነሳስቶም ከ100 ሺሕ እስከ 180 ሺሕ ብር በመክፈል የጀመረው ጉዞ፣ ከምሥራቅ አፍሪካ ሳያሻግረው የባሰውን ለሦስት ዓመታት እስር ዳርጎታል፡፡ ይህ ክስተት የተፈጠረው እሱን ጨምሮ ከ60 በላይ ወጣቶች ታጭቀው ሲጓዙበት የነበረው የጭነት መኪና፣ በታንዛኒያ የፀጥታ አካላት በቁጥጥር ሥር በመዋሉ ነበር፡፡ ፖሊሶች ደርሰው ተሽከርካሪውን ባያስቆሙት ኖሮ ከአቅሙ በላይ የታጨቁበት ኢትዮጵያውያን ወጣቶች በአየር ዕጦት ለሞት ይዳረጉ እንደነበር በማስታወስ መትረፉን እንደ ዕድለኛነት ቢቆጥረውም፣ በእስር ያሳለፋቸው ዓመታት ግን አስቆጭተውታል፡፡ እንደ ታምራት ሁሉ ደበበም 150 ሺሕ ብር ለደላሎች በመክፈል ጉዞውን ወደ ደቡብ አፍሪካ ባደረገበትና ታንዛኒያ በደረሰበት ወቅት ነበር ለእስር የተዳረገው፡፡ መበደኛ ባልሆኑ መንገዶች ወደ ውጭ የሚጓዙ ወጣቶች ገንዘባቸውን ከማጣትና ከእስር እንግልት አልፈው ለሕልፈት የሚዳረጉባቸው አጋጣሚዎች በርካታ እንደሆኑ የገለጹት፣ በአይኦኤም ኢትዮጵያ በፍላጎት ተመላሾች ምዝገባ፣ ኢሚግሬሽንና ድንበር አስተዳደር ፕሮግራም አስተባባሪ ሚስተር ሁጎ ጄኔ ናቸው፡፡ ባለፈው ዓመት ወደ ደቡብ አፍሪካ ለመግባት በባህር ሲጓዙ ከነበሩ ስደተኞች መካከል 12 ኢትዮጵያውያን መሞታቸው ተዘግቦ ነበር፡፡ በየጊዜው በሕገወጥ መንገዶች በታንዛኒያ በኩል ወደ ደቡብ አፍሪካ ሲጓዙ እየተያዙ ወደ እስር የሚወረወሩ ኢትዮጵያውያን ቁጥር እየተበራከተ በአሁኑ ጊዜ 1,400 እስረኞችን ለመመለስ ስምምነት ቢደረስም፣ በአስቸጋሪና አሰቃቂ ጉዞ ወቅት በኮንቴነይር ውስጥ ታጭቀው ሲጓዙና በዘራፊዎችና በዱር አውሬ ጥቃት እየደረሰባቸው የሚሞቱ ኢትዮጵያውያንም በርካታ ናቸው፡፡ ወደ ኢትዮጵያ እንዲመለሱ የተደረጉት ወጣቶች ከታንዛኒያ ከመነሳታቸው በፊት፣ በታንዛኒያ የኢትዮጵያ አምባሳደር ዮናስ ዮሴፍ፣ እንዲሁም በታንዛኒያ የኢሚግሬሽን አገልግሎት ኮሚሽነር ጄኔራል አና ማካላላ (ዶ/ር) አሸኛኘት እንደተደረገላቸው ታውቋል፡፡                                              